кратки вицове за Преподаватели
По време на соца, в едно училище дошъл инспектор. Той влязъл на занятие по математика за първи клас. След учебния час казал на учителката:
- Вижте сега, другарко... Добре сте подготвила учебния материал. Обаче имам към Вас една много сериозна забележка. Никъде не споменахте ролята на нашата Партия любима!
Онази се шашнала:
- Ама, другарю, аз преподавам аритметика! Тя какво общо има с това?
Инспекторът изтъкнал назидателно:
- Няма значение, другарко! Нашите идеи трябва да проникнат навсякъде! Моля, вземете си бележка!
И така на другия ден, проверяващият пак влязъл в класната стая. Учителката започнала:
- Мили деца, колко е две плюс три? Петърчо?
Онзи отговорил развълнувано:
- Две плюс три е равно на пет! С БКП - напред!
Преподавателката продължила:
- А колко прави пет плюс три? Гошко?
Ученикът скочил като пружинка:
- Пет плюс три е равно на осем! Капитализмът виси на косъм!
Учителката задала поредната задачка:
- А колко прави две плюс две? Иванчо?
Малчуганът се замислил за известно време. А после отговорил:
- Две плюс две е равно на четири! Обаче може да бъде и три - щом Партията така нареди!